Gebrannte Brücke

eta|vido en la sovetie okupitan parton de dividita Germanujo, 1965
Gebrannte Brücke estas ponto kiu troviĝas rekte ĉe la landa limo inter la germanaj federaciaj landoj Turingio kaj Bavario: la vilaĝoj sintuŝantaj estas Sonneberg-Hönbach kaj Neustadt-Ebersdorf. 

Laŭ dokumentoj de 1162 estis tie, en marĉa lando, strateto kaj eta ponto. La pontokonstrua ligno estis albrulita, por ke ĝi estu pli firma. Ĝis la 14-a jarcento kunvenadis tie juĝistoj kvazaŭ ĉe ponta tribunalo. Ties taskon transprenis poste supera juĝejo en Neustadt.

Inter 1946 kaj 1948 ekzistis tie oficiala limpasejo inter la usona zono (Bavario) kaj la sovetie okupita zono (Turingio).Pro tio la ponteto povis iĝi konata simbolo de la divido de Germanujo. Post fondo de GDR la ponto (t.e. ĉe la turingia parto) troviĝis en restriktita areo ĉelandlima (de po duona kilometro), inter 1952 kaj novembro 1989. La strato transponta restis malfermita por vara transportado ĝis la jaro 1953-a. Ĉefa uzanto de ĝi estis la popolproprieta entrepreno VEB Kraftverkehr Sonneberg. En julio 1949 sukcese fuĝis pluraj piedpilkistoj eostgermanaj dum translandlima matĉo sur kampo ĉe la strato An der Müß. 

Malfermo de la landlimo inter Uesta Germanujo kaj GDR estis surloke en la 12-a de novembro 1989. En la 1.7.1990 la ministroj pri internaj aferoj Peter-Michael Diestel kaj Wolfgang Schäuble ĝuste tie ĉi subsignis kontrakton pri la fino de landlimaj kontroloj. Dum la 1990-aj jaroj la teritorioj ĉepontaj evoluis al metia kaj butikuma zono, tiel en Turingio kiel en Bavarujo. Memorŝtono kaj informtabulo bone informas onin pri la loka historio; alta gvatturo de la landlimprotektaj trupoj de GDR estis forigita en marto 1992.

Ĉe la dekstra ŝoserando en Hönbach (en la direkto de Bavarujo) videblas memorkruco por la viktimoj de komunismo. Ankaŭ la tombeja kapelo de Hönbach pretas kiel memorigloko.

 Literaturo 
 Thomas Schwämmlein: Landkreis Sonneberg (=Denkmaltopographie der Bundesrepublik Deutschland. Kulturdenkmale in Thüringen 1) E. Reinhold Verlag, Altenburg 2005, p. 477
 Thomas Schwämmlein: "Die gebrannte Brücke zwischen Hönbach und Neustadt bei Coburg" - ĉe: Coburger Geschichtsblätter,  20/2012, p. 5–8
 Edith Sheffer: Burned Bridge. How East and West Germans made the Iron Curtain, Oxford University Press, 2011
Eksteraj ligiloj

ĉelandlima aventura kaj kleriga marŝpado (informoj kaj fotoj)

Notoj

Kategorio:Distrikto Sonneberg
Kategorio:Distrikto Coburg
Kategorio:Pontoj en Germanio
Kategorio:Dividitaj regionoj